**ФАО семинарҳои махсуси омӯзиширо оид ба ташхиси бруселлёз бо истифода аз усулҳои серологӣ оғоз мебахшад**

***3 июни соли 2025, Душанбе*** – Созмони озуқаворӣ ва кишоварзии Созмони Милали Муттаҳид (ФАО) бо маблағгузории Фонди мубориза бо пандемия ва ҳамкории зич бо Кумитаи бехатарии озуқавории назди Ҳукумати Тоҷикистон як силсила семинарҳои омӯзишӣ оид ба ташхиси бруселёзро бо истифода аз усулҳои серологӣ оғоз намуд. Ҳадафи семинарҳо таҳкими иқтидори ташхисии мутахассисони озмоишгорҳҳои миллӣ ва беҳтар кардани омодагии кишвар ба хуруҷи бемориҳои зоонозӣ ва фаромарзӣ мебошад.

Бруселёз дар бисёр минтақаҳои ҷаҳон, аз ҷумла дар Осиёи Марказӣ, ҳамчун хатари ҷиддӣ ба саломатии инсон ва ҳайвонот боқӣ мемонад. Барномаи омӯзишӣ ба иштирокчиён дониши зарурӣ ва таҷрибаи амалиро оид ба усулҳои муосири ташхиси серологӣ дастрас мегардонад, ки дар татбиқи стратегияҳои миллӣ ва минтақавии назорат ва мубориза бо бемориҳо саҳм мегузорад.

Семинарҳо як қисми ташаббуси умумимиллӣ мебошанд, ки дар аксари минтақаҳои Тоҷикистон, аз ҷумла дар вилоятҳои Суғд, Хатлон ва Вилояти Мухтори Кӯҳистони Бадахшон (ВМКБ) амалӣ хоҳанд гашт. Гурӯҳи мақсаднок мутахассисони озмоишгоҳҳои назди Кумитаи бехатарии озуқавориро фаро мегиранд. Омӯзиш ҷиҳати баланд бардоштани иқтидори мутахассисон барои ташхиси дақиқ ва саривақтии бруселёз - бемории муҳими зоонозӣ, ки ҳам ба ҳайвонот ва ҳам ба одамон таъсир мерасонад, равона гардидааст.

Иштирокчиён аз рӯи мавзӯъҳои асосӣ, аз қабили эпидемиологияи бруселёз, принсипҳои ташхиси серологӣ ва истифодаи амалии воситаҳои ташхис омӯзиши амиқ мегиранд. Диққати махсус ба санҷиши Роз Бенгал (RBT), усулҳои тайёр кардани намуна ва таҳлили иммуносорбенти бо фермент алоқаманд (ELISA) дода мешавад.

Омӯзиш равиши ҳамаҷониба, қадам ба қадам, аз ҷумла ҳам омӯзишҳои назариявӣ ва ҳам амалиро дар бар мегирад. Иштирокчиён принсипҳои таҳлили иммуносорбенти бо фермент алоқамандро (ELISA) меомӯзанд ва бо истифода аз таҷҳизоти озмошгоҳӣ, аз қабили аппаратҳои хонанда ва шӯяндаи ELISA озмоишҳои иммуносорбенти бо фермент алоқамандро анҷом медиҳанд. Онҳо инчунин дар амалӣ ва тафсири санҷиши Роз Бенгал (RBT) ва санҷиши собитшавии комплемент (CFT) таҷрибаи амалӣ пайдо мекунанд.

Диққати махсус ба таҳлил ва тафсири натиҷаҳои санҷиш бо истифода аз барнмоаи иммуносорбенти бо фермент алоқаманд (ELISA) ва воситаҳои Excel, ки мушахассан барои коркарди маълумот ва назорати сифат таҳия гардидаанд, равона карда мешавад. Иштирокчиён инчунин барои бартараф кардани мушкилоти умумӣ ва татбиқи таҷрибаҳои хуби лабораторӣ барои таъмини саҳеҳӣ ва эътимоднокии натиҷаҳо омӯзонида мешаванд.

«Бо сармоягузорӣ ба омӯзиши марбут ба ташхис, мо хати муҳими дифоъро аз бемориҳои зоонозӣ ва фаромарзӣ тақвият медиҳем. Ин иқдом таҷрибаи техникиро афзоиш медиҳад ва ба низоми бехатар, солимтар ва устувортари озуқаворӣ мусоидат хоҳад кард», - гуфт Агаси Арутюнян, и.в. Намояндаи ФАО дар Точикистон.

Ин семинарҳо як қисми ӯҳдадориҳои васеътари ФАО оид ба таҳкими омодагӣ ба пандемия ва амнияти озуқаворӣ тавассути сармоягузорӣ ба системаҳои огоҳии барвақтӣ, инфрасохтори озмоишӣ ва рушди захираҳои инсонӣ мебошанд, ки аз ҷониби Фонди мубориза бо пандемия маблағгузорӣ мешаванд.